**פרויקט "חשיפה לאוניברסיטה"**

**פרויקט להנגשת האקדמיה לתלמידות צעירות בדגש על שיווין הזדמנויות מגדרי**

כחלק ממחויבותה הציבורית, אוניברסיטת תל-אביב פועלת להנגשת ההשכלה הגבוהה לאוכלוסיות מגוונות ולקידום שוויון הזדמנויות בחינוך.

על מנת להתמודד עם האתגר החברתי של הבטחת שוויון הזדמנויות מגדרי, ומניעת סטיגמות מגדריות בתהליכי בחירת מקצוע ובחירת תחום לימודים, אוניברסיטת תל אביב מציעה להרחיב פרויקט קיים, המתמקד בהנגשה בלתי אמצעית של האקדמיה, במיוחד בתחומי המדעים, לתלמידות צעירות בבתי הספר היסודי, במסגרת ביקורים מובנים בקמפוס.

הניסיון מלמד כי ההסללה מתחילה כבר בשלב בית הספר היסודי (ג׳-ו׳), בו בשטחי הלימוד הריאלי/מדעי, שלא בכוונה תחילה, התלמידים מקבלים עדיפות על פני התלמידות. הגורמים לכך הם רבים: שיטות לימוד לא מותאמות לבנות; חוסר במודל חיקוי; "אקלים צונן" בכתה כלפי בנות כגון: הערות מבטלות כלפי בנות מבנים בכיתה, חלוקה מגדרית, אפליה סמויה על ידי צוות המורים ולעיתים העדפה בלתי מודעת של הבנים, מתן זכות דיבור לבנים בתכיפות רבה יותר וכיוצא בזה.

התוצאה היא שכבר בגיל מאוד צעיר נרתעות הבנות ממקצועות כגון חשבון ומדעים, והן נסוגות משטחי לימוד אלו. כך, למשל ילדה בכיתה ב' אמרה כי לימודי רובוטיקה הם לא לבנות. שנשאלה מדוע ענתה – כי זה מה שהבנים בכיתה אמרו לה. דוגמא נוספת: בכיתה ג' בה 27 תלמידים, הוצאו ללימודי העשרה מתקדמים בחשבון 8 בנים ובת אחת בלבד. ויש עוד דוגמאות רבות.

המצב בא לביטוי גם בקרב הסטודנטיות באוניברסיטה. קיימים מקצועות בהן כמעט ואין ייצוג לתמידות וביניהם מתמטיקה, פיזיקה, חלק ממקצועות ההנדסה (למשל, הנדסת חשמל והנדסה מכנית) ועוד, כפי שניתן לראות בנספחים.

**כיום, קיימים פתרונות מגוונים לנערות בחטיבות הביניים ו/או בתי ספר תיכוניים אך אין התייחסות ממשית לילדות בבתי הספר היסודיים**.

אין ספק כי הפתרונות הללו חשובים, אך על מנת לשנות את המצב הקיים, ולמנוע קיבוע גישה שלילית למקצועות המדעיים בקרב בנות, יש ליזום חשיפה לאוניברסיטה והנגשת החוויה המדעית, וזאת כבר בשלבי ביה"ס היסודי.

אנו מציעים פרויקט אשר יעסוק בהנגשה וחשיפה לאוניברסיטה, ובעיקר למקצועות המדעיים, לבנות צעירות בכיתות ג׳-ו', בצורה חווייתית שתכלול מפגש ישיר עם חוקרי/חוקרות האוניברסיטה, ביקור במעבדות ניסיוניות (רטובות) ובניית ענין בתחומי המדעים השונים.

התכנית מבוססת על ארגון ביקורים ייעודיים אשר יכללו:

* **מפגש מקדים בביה"ס** - לפני כל ביקור יתקיים בביה"ס מפגש מקדים עם תלמידת מחקר מהאוניברסיטה, ובו תוצג האוניברסיטה, יינתן הסבר קצר על מהות אוניברסיטת מחקר (מהי בכלל אוניברסיטת מחקר? מה חוקרים בה? מבנה האוניברסיטה) ויוסבר לתמידות מה הן הולכות לראות בסיור עצמו. משך המפגש כשעה.
* **סיור באוניברסיטה** – הסיור יכלול הרצאות קצרות, ביקורים ב- 2-3 מעבדות "רטובות", ומפגש עם חוקרות מובילות בתחומן. משך הביקור 3-4 שעות.

הסיור ילווה על ידי צוות בית הספר ועל ידי סטודנטיות מהאוניברסיטה.

כאמור, מטרת התוכנית היא לאפשר לתלמידות לקבל תמונה מוחשית וקונקרטית אודות האוניברסיטה, ולהפוך את האוניברסיטה ממושג מופשט למקום מוכר ונגיש. אוניברסיטת תל אביב מאמינה שביקור שכזה יחשוף אותן לעבודת החוקרות ויאפשר להן לחוות חוויה לימודית מעוררת השראה וסקרנות. זאת, על מנת לעצב תמונת עתיד המתבססת על **עניין ונטיות אישיות ושאינה מושפעת משיקולים מגדריים.** וכן ביסוס ההבנה כי המדע פתוח לכולם ללא הבדל מגדרי.

בנוסף לחשיפת הבנות לתחומי המדעים הכוונה היא להציג בפניהן חוקרות מצליחות העוסקות במדעים שישמשו כמודלים להזדהות ((role models ובכך תתמרצנה אותן להשקיע בלימודי המדעים והחשבון.

ולבסוף, הביקורים הללו יעזרו גם לעצב את התפישה המגדרית של הצוות החינוכי המלווה.

עד כה, אורגנו הסיורים בהתנדבות על ידי כמה חברות סגל ומומנו באופן אישי, וללא כל תמיכה מוסדרת. עם ההכרה הגוברת בחשיבות סיורים מסוג זה אוניברסיטת תל אביב מעוניינת להרחיב את הפרויקט בצורה משמעותית כך שיכלול ביקורים במעבדות שונות בכל הפקולטות, ויקיף בתי ספר רבים ככל האפשר.

**ניסיון קודם בתחום**:

בשנה האחרונה נעשה ניסיון לארח מפגשים כאלו בפקולטה להנדסה. עד היום נערכו כ- 15 סיורים כאלו שבהן השתתפו כ- 450 תלמידות. המפגשים נחלו הצלחה מרובה. ויש להם ביקוש רב!

**אוכלוסיית היעד:**

* תלמידות הלומדות בבית ספר יסודי בכיתות ג׳-ו׳.
* הצוות החינוכי של בתי הספר המשתתפים, שיקבל הדרכה לגבי התייחסות לבנות בכתות הלימוד, מניעת "אקלים צונן" בכתה כלפי תלמידות, והכוונת תלמידות גם למקצועות מדעיים.

**היקף משתתפים:**

הכוונה לארח באוניברסיטה כ- 35 קבוצות בשנה. בכל קבוצה 20-30 תלמידות. סה"כ 1000 תלמידות.

**מנחי הפרויקט:**

* סטודנטים וסטודנטיות – בעלי כישורי הנחיה המתאימים לפעול יחד עם ילדים ו/או בני נוער, שיבחרו בקפידה;
* חוקרות מאוניברסיטת תל-אביב שיארחו את התלמידות במסגרת הביקור באוניברסיטה.

**שותפות עם בתי הספר:**

* הסעת התלמידות לפעילות בקמפוס.
* העמדת מלווים לביקור מתוך צוות בית הספר (יחס של מלווה לכל 10 תלמידות)

**תקציב שנתי:**

|  |
| --- |
| **תקציב שנתי (מבוסס על התקציב לסיורים מהמגזר הערבי)** |
| הסעות + תמיכה בביה"ס | 3,000 ₪ לכל סיור (כולל הסעות, ביטוח וכדומה) | **105,000** |
| שכר לרכז/ת | עלות שכר לחצי משרה ל 10 חודשים משרה לפי שעות מנהליות, 40 ₪ לשעה | **46,750** |
| מלגות לסטודנטים | מלגות לסטודנטים שילוו את הביקורים, 3 סטודנטים לכל ביקור בנוסף לצוות בית הספר, 150 ₪ לביקור | **15,750** |
| תגמול לדוקטורנטים שמארחים במעבדות (תקציב נסיעות) | דוקטורנטים לביקורים במעבדות, 2 מעבדות לכל ביקור 1,000 ₪ לדוקטורנט/ית | **70,000** |
| שונות (חומרים מתכלים למעבדה, מתנות קטנות למשתתפות) |  | **18,500** |
| סך הכל ל 35 ביקורים בשנה |  |  **ש"ח 255,000**  |

**רכז:** תפקיד הרכז/ת: תכנון הסיורים, ריכוז הקשר עם בתי הספר, הקצאת הסטודנטים המלווים, קביעת לו"ז ביקור למול המעבדות ותיאום חדרים.

**סטודנטים/סטודנטיות:** כל ביקור ילווה על ידי שלוש סטודנטיות (בנוסף לצוות ביה"ס).

**דוקטורנטים/דוקטורנטיות מארחים**: הדוקטורנטים יהיו אחראים הן על האירוח במעבדה, אירוח חווייתי + הסברים, וכן על ביקור מקדים של שעה בביה"ס הרלוונטי בו יסבירו על מהות אוניברסיטת מחקר, מבנה האוניברסיטה, ומה הולך להיות בביקור.